ED-র পর CBI-এর মামলাতেও জামিন পেলেন ‘কালীঘাটের কাকু’

কলকাতা: নিয়োগ দুর্নীতি (Recruitment Scam) মামলায় অভিযুক্ত সুজয়কৃষ্ণ ভদ্র (Sujay Krishna Bhadra) ওরফে ‘কালীঘাটের কাকু’-কে (Kalighater Kaku) অবশেষে অন্তর্বর্তী জামিন (Interim Bail) দিল কলকাতা হাইকোর্ট (Calcutta High Court)। মঙ্গলবার হাই কোর্টের বিচারপতি অরিজিৎ বন্দ্যোপাধ্যায় এবং বিচারপতি অপূর্ব সিংহ রায়ের ডিভিশন বেঞ্চ তাঁর জামিনের আর্জি মঞ্জুর করেন। তবে এই জামিন নিঃশর্ত নয়। আদালত বেশ কিছু শর্ত বেঁধে রেহাই দিয়েছে কালীঘাটের কাকুকে।

এর আগে, ইডি-র (ED) মামলায় জামিন পেয়েছিলেন সুজয়কৃষ্ণ। সিবিআই-এর (CBI) মামলাতেও তিনি জামিন পেলেন। আদালত জানায়, চিকিৎসার প্রয়োজন এবং মানবিক কারণেই এই অন্তর্বর্তী জামিন দেওয়া হয়েছে। তবে, মামলার মূল বিষয় নিয়ে বিচার এখনও হয়নি, শুধুমাত্র শারীরিক অবস্থা বিবেচনা করেই এই সিদ্ধান্ত নেওয়া হয়েছে। মামলার পরবর্তী শুনানি হবে ২০ মার্চ।

আরও পড়ুন: ভুয়ো পাসপোর্ট মামলায় বর্ধমানের দম্পতির জামিন খারিজ করল আদালত

সুজয়কৃষ্ণ ভদ্রের অন্তর্বর্তী জামিন মঞ্জুর করলেও আদালত তাঁর চলাফেরার উপর কড়া নজরদারির নির্দেশ দিয়েছে। হাইকোর্টের নির্দেশ অনুযায়ী, সুজয়কৃষ্ণের উপর কড়া নজরদারি রাখবে সিবিআই। পাশাপাশি তাঁর নিরাপত্তা ও গতিবিধি নজরদারিতে কেন্দ্রীয় বাহিনীর জওয়ান মোতায়েন থাকবেন। তিনি শুধুমাত্র চিকিৎসার প্রয়োজনে বাইরে যেতে পারবেন, অন্য কোনও কাজে বাইরে যাওয়ার অনুমতি থাকবে না। এছাড়াও সুজয়কৃষ্ণ কোনও রাজনৈতিক ব্যক্তির সঙ্গে দেখা করতে পারবেন না। পাশাপাশি তাঁর দু’টি মোবাইল নম্বর সিবিআই-এর কাছে জমা রাখতে হবে।

জামিন দেওয়ার আগে আদালত জানায়, সুজয়কৃষ্ণ ভদ্রের শারীরিক অবস্থা উদ্বেগজনক। দু’টি বেসরকারি হাসপাতালের মেডিক্যাল রিপোর্ট দেখে আদালত জানায় যে, তাঁর এনজিওপ্লাস্টি করা প্রয়োজন। বিচারপতিরা বলেন, ‘‘এই সময়ের মধ্যে অভিযুক্তের মৃত্যু হলে তাঁর দায় কে নেবে?’’ তাই আদালত মনে করে, মামলার মূল বিষয় বিবেচনা না করেও শুধুমাত্র মানবিক দিক থেকে জামিন মঞ্জুর করা উচিত। জামিনের সময়সীমার মধ্যে সুজয়কৃষ্ণ প্রয়োজনীয় চিকিৎসা ও অস্ত্রোপচার করাতে পারবেন।